**ELŐTERJESZTÉS SZOMBATHELY MEGYEI JOGÚ VÁROS KÖZGYŰLÉSÉNEK** 2016. április 20. napján megtartandó ülésére

1. **A Szombathelyi Távhőszolgáltató Kft. Felügyelő bizottsági tagjának megválasztása, a megbízás tartamának, a tag díjazásának megállapítása továbbá a Felügyelő bizottsági tagváltozás alapján a társasági szerződés 31. számú módosításáról döntés**

A Szombathelyi Távhőszolgáltató Kft. tagja, az E.ON Energiatermelő Kft. (tag) által korábbiakban delegált Felügyelő bizottsági tag, Jamniczky Zsolt 2016. február 27. napján kelt levelében 2016. március hó 1. napjától kezdődő hatállyal Felügyelő bizottsági tagságáról lemondott. Helyette az E.ON Energiatermelő Kft. Szappanos Sándort, az E.ON Energiatermelő Kft. ügyvezető igazgatóját delegálta, akinek megválasztása, díjazásának és a megbízás időtartamának megállapítása szükséges.

A Ptk. rendelkezései szerint (különös tekintettel a 3:5.§ és 3: 95. §-ok rendelkezéseire) a társasági szerződésnek nem kötelező tartalmi eleme a felügyelő bizottsági tagok megnevezése, mégis - a korábbi gyakorlatnak megfelelően – indokoltnak tartjuk a társasági szerződés mellékletében a felügyelő bizottsági tagváltozás átvezetését, hogy az egységes szerkezetű hatályos társasági szerződés rendelkezésünkre álljon. (Ezt indokolják a társaságnál a korábbiakban lezajlott és jelenleg folyamatban lévő vizsgálatok is.)

A Szombathelyi Távhőszolgáltató Kft. társasági szerződésének 12.1.b) pontja szerint a „taggyűlés kizárólagos hatásköre a felügyelő bizottság tagjainak megválasztása, visszahívása, díjazásának megállapítása…”

Ugyancsak taggyűlési hatáskör a társasági szerződés módosítása a társasági szerződés 12.7. pontja alapján.

A SZOVA Zrt. Alapszabályának 7.A. pontja szerint a társasági szerződés módosításának kérdésében SZMJV Közgyűlése dönt, amely döntést képviseli a SZOVA Zrt. vezérigazgatója a taggyűlésen.

A társasági szerződés 31. számú módosításának tervezetét az előterjesztéshez 1. szám alatt csatoljuk. (A Felügyelő bizottsági tagváltozást a társasági szerződés melléklete tartalmazza.)

Szappanos Sándor – megválasztása esetére – a Felügyelő bizottsági tagságot elfogadja, és nyilatkozott arra vonatkozóan, hogy vele szemben kizáró okok és összeférhetetlenség nem áll fenn.

A Felügyelő bizottság a társasági szerződésmódosítással kapcsolatban az alábbi, 12/2016. (03.04.) számú határozat hozta:

A Felügyelő bizottság - a Felügyelő bizottsági tagváltozásra tekintettel – a Szombathelyi Távhőszolgáltató Kft. 31. számú módosítással egységes szerkezetű társasági szerződését a taggyűlés számára elfogadásra javasolja az ügyvezető igazgató – egységes szerkezetű társasági szerződés – aláírására valamint a cégbírósági eljárásra vonatkozó felhatalmazásával.

**Kérjük Szombathely Megyei Jogú Város Közgyűlését, hogy a Szombathelyi Távhőszolgáltató Kft. taggyűlése számára az E.ON Energiatermelő Kft. által delegált Szappanos Sándor felügyelő bizottsági tag megválasztására, a megbízatás tartamára továbbá a díjazására vonatkozóan dönteni szíveskedjék! Egyúttal kérjük Szombathely Megyei Jogú Város Közgyűlését, hogy a módosítások társasági szerződésben történő átvezetésére és a szükséges cégbírósági eljárásra vonatkozóan az ügyvezető igazgatót felhatalmazni szíveskedjék!**

1. **„TÁVHŐ Audit Projekt„-tel kapcsolatos döntés meghozatala**

Az ENKSZ Első Nemzeti Közműszolgáltató Zrt. (továbbiakban: ENKSZ Zrt.) értesítette a Szombathelyi Távhőszolgáltató Kft-t „a távhőszolgáltatásban történő állami szerepvállalás előkészítéséhez szükséges TÁVHŐ Audit Projekt megkezdéséről”.

Az ENKSZ Zrt. mellékelte leveléhez az 1794/2015. (XI.10.) Kormányhatározatot, amelynek értelmében: „az audit projekt keretein belül el kell végezni a kiemelt távhőszolgáltatók átvilágítását és működési modelljének felmérését a tulajdonjogi, pénzügyi, műszaki-technológiai, szabályozási és költséghatékonysági területekre is kiterjedően. A projekt megvalósítására a Korm. határozat az ENKSZ Első Nemzeti Közműszolgáltató Zrt-t jelölte ki.”

Jelezte az ENKSZ Zrt. továbbá, hogy a feladat végrehajtása érdekében az átvilágítási munkafolyamatok elvégzésére a KPMG Tanácsadó Kft-t vonja be, amely társaság alvállalkozóként az ENKSZ Zrt. megbízásából jár el.

Az KPMG Tanácsadó Kft. megküldte előzetes adatigényét.

A Magyar Távhőszolgáltatók Szakmai Szövetsége kiadta az üggyel kapcsolatos álláspontját, amelyre az ENKSZ – időközben – megküldte válaszát továbbá a titoktartási nyilatkozatot.

A válaszlevél 3. pontja szerint: „Természetesen **tisztában vagyunk azzal, hogy a tulajdonosok jóváhagyása és egyetértése szükséges** a feladat végrehajtásához és az adatok megadásához, de eddig egyetlen tulajdonostól sem érkezett kifogás vagy észrevétel hozzánk ezzel kapcsolatban.

A 10. pont szerint: Természetesen **személyes adatokat, üzleti tikokat nem kérhetünk,** viszont **a dokumentumokon ki lehet takarni** az ilyen jellegű információkat. Mindemellett véleményünk szerint a **banktitok** célja a banki ügyfelek védelme, tehát a cégek érdekében ezt a **bankoknak kell betartaniuk.**”

A KPMG Tanácsadó Kft. megbízottai 2016. március 30. napján megjelentek táraságunknál az előzetes adatigényre vonatkozó személyes egyeztetés végett, tudomásul véve, hogy felhatalmazás hiányában az adatigényeikre vonatkozóan eljárni nem állt módunkban.

Az ENKSZ Zrt. és a KPMG Tanácsadó Kft. által meghatározott adatigénylés olyan stratégiai döntést igényel, amelyre tekintettel szükségszerű a Szombathelyi Távhőszolgáltató Kft. taggyűlésének illetve a taggyűlési döntést megelőzően Szombathely Megyei Jogú Város Közgyűlésének felhatalmazása (döntése) az adatszolgáltatás jogalapjára illetve a terjedelmére vonatkozóan.

Polgármester Úr részére a korábbiakban megküldtük a „Távhő Audit Projekt”-tel kapcsolatos iratanyagot, amelyet előterjesztésünkhöz 2. szám alatt mellékelünk. Csatoljuk továbbá az ENKSZ Magyar Távhőszolgáltatók Szakmai Szövetsége megkeresésére adott válaszát 3. szám alatt, és a Titoktartási nyilatkozatot 4. szám alatt.

A Szombathelyi Távhőszolgáltató Kft. Felügyelő Bizottsága 2016. április 11. napján megtartott ülésén tárgyalta a „Távhő Audit Projekt”-tel kapcsolatos napirendi pontot, és a következő határozatokat hozta:

**13/2016. (04.11.) számú határozat:**

A Felügyelő bizottság az ENKSZ Első Nemzeti Közműszolgáltató Zrt. és alvállalkozója, a KMPG Tanácsadó Kft. adatigénylését megismerte, és az ENKSZ valamint alvállalkozói által a titoktartási nyilatkozat aláírását követően javasolja a taggyűlés számára az adatok kiadására vonatkozó tulajdonosi felhatalmazás megadását azzal, hogy az üzleti titkok valamint a személyes adatok nem adhatók ki az Info tv. valamint a Ptk. rendelkezéseinek figyelembe vételével.

**14/2016. (04.11.) számú határozat:**

A Felügyelő bizottság javasolja, hogy Szombathely Megyei Jogú Város Önkormányzata, mint a távhőszolgáltatás-közszolgáltatásra kötelezett és a távhőszolgáltatási közszolgáltatási szerződés „megrendelője” delegáljon egy személyt, aki ellenőrzi a „Távhő Audit Projekt” keretében az ENKSZ Első Nemzeti Közműszolgáltató Zrt. illetve alvállalkozói (köztük a KMPG Tanácsadó Kft.) részére a Szombathelyi Távhőszolgáltató Kft. által teljesítendő adatszolgáltatást (értve alatta különösen: a kiadandó adatok körét, az ENKSZ és alvállalkozói által feldolgozott és észrevételezésre visszaküldött adatok körét, és esetlegesen a későbbiekben átadásra kerülő adatok körét is).

**15/2016. (04.11.) számú határozat:**

A Felügyelő bizottság felkéri a Felügyelő bizottság elnökét, hogy „Távhő Audit Projekt” kapcsán az ENKSZ és/vagy alvállalkozói (köztük a KMPG Tanácsadó Kft.) részére átadásra kerülő adatokba (értve alatta a kiadandó adatok körét, az ENKSZ és alvállalkozói által feldolgozott és észrevételezésre visszaküldött adatok körét is) az adatok átadása előtt tekintsen be, esetleges észrevételeit tegye meg, és minderről a Felügyelő bizottságot tájékoztassa.

Az adatszolgáltatás teljesítése a kollégák számára igen jelentős többlet-időt és energiát vesz igénybe.

Egybehangzó szakmai szempontú vélemények szerint a cég üzleti érdekeinek elsődlegessége mentén szükséges a döntéshozatal olyan értelemben, hogy az üzleti titkok megőrzésével a cég számára nagyobb hátrány és kár előzhető meg, mint az adatok jogtalan kiadásával.

Az adatok kiadása kötelező az információs önrendelkezési jogról és az információszabadságról szóló 2011. évi CXII. törvény (továbbiakban: Info tv.) 3.§ 5. pontban meghatározott **közérdekű adat** valamint a 6. pontban meghatározott **közérdekből nyilvános adat esetében** továbbá a köztulajdonban álló gazdasági társaságok takarékosabb működéséről szóló 2009. évi CXXII. törvényben meghatározott kötelezően közzéteendő adatok esetében, a távhőszolgáltatásról szóló 2005. évi XVIII. tv. végrehajtásáról szóló 157/2005. (VIII.15.) Korm. rend. (továbbiakban: Korm. rend.) 17/I. pontjában meghatározott, valamint a fogyasztóvédelemről szóló 1997. évi CLI törvény (továbbiakban: Fgytv.) 17/B. pontjában meghatározott esetekben.

Személyes adatok kiadásával kapcsolatban hivatkozunk a távhőszolgáltatásról szóló 2005. évi XVIII. tv. 45.§ (1) bekezdés b) pontjára, amely jogszabály-hely jelentősen korlátozza (taxatív felsorolással) azoknak a körét, akik számára a távhőszolgáltató az általa kezelt felhasználói illetve díjfizetői adatokat az „érintettek tájékoztatása mellett” kiadhatja.

Nem adható ki **üzleti titok**nak (Ptk. 2:47.§) minősülő adat.

Szükségszerű az üggyel kapcsolatos döntéshozatalt megelőzően megemlíteni – mint analóg jogesetre vonatkozó – Postatörvénnyel kapcsolatos, 2016. március 31. napján született I/493/2016. számú alkotmánybírósági döntést. A hivatkozott határozat Indokolásának (14) pontja szerint „… a postai szolgáltató a jogszabályban meghatározott adatokat köteles nyilvánosan hozzáférhetővé tenni. Az egyetemes postai szolgáltatásra vonatkozó adatokon kívül nem ismerhető meg… a tisztességtelen piaci magatartás és versenykorlátozás tilalmáról szóló törvény szerint… a vállalkozás üzleti tevékenységével kapcsolatos azon adat, amelynek más által történő megismerése… a vállalkozás üzleti tevékenysége szempontjából aránytalan sérelmet jelentene. Aránytalan a sérelem különösen akkor, ha az adat más általi megszerzése, hasznosítása, másokkal való közlése vagy nyilvánosságra hozatala… a vállalkozás versenytársát indokolatlan előnyhöz juttatná... A jogszabályi rendelkezéseket a folyamatban lévő ügyekben és a jogszabály hatályba lépése előtt keletkezett jogviszonyokra is kell alkalmazni.”

A NAIH elnöke a NAIH/2016/1288/8/J. számú állásfoglalásában megállapította, hogy az „összhangban áll a hatályos jogszabályi rendelkezésekkel.”

**Az előzőekben említettek figyelembe vételével kérjük Szombathely Megyei Jogú Város Közgyűlését, támogassa a taggyűlés számára az ügyvezető igazgató adatok kiadására vonatkozó felhatalmazását az alábbiak szerint:**

Az ENKSZ Zrt. és alvállalkozói által a titoktartási nyilatkozat aláírását követően kiadhatók a 2011. évi CXII. törvény (továbbiakban: Info tv.) 3.§ 5. pontjában meghatározott közérdekű adatok valamint a 6. pontjában meghatározott közérdekből nyilvános adatok, így a köztulajdonban álló gazdasági társaságok takarékosabb működéséről szóló 2009. évi CXXII. törvényben meghatározott kötelezően közzéteendő adatok, a távhőszolgáltatásról szóló 2005. évi XVIII. tv. végrehajtásáról szóló 157/2005. (VIII.15.) Korm. rend. (továbbiakban: Korm. rend.) 17/I. pontjában meghatározott, valamint a fogyasztóvédelemről szóló 1997. évi CLI törvény (továbbiakban: Fgytv.) 17/B. pontjában meghatározott adatok.

Nem adhatók ki a személyes adatok (különösen: felhasználók, díjfizetők megnevezése, adataik) és a Ptk. 2:47.§ alapján az üzleti titkok (különösen: szerződések /kivéve a közbeszerzési eljárással kapcsolatos szerződés(ek), Szombathely Megyei Jogú Város Önkormányzata és a Szombathelyi Távhőszolgáltató Kft. között létrejött közszolgáltatási szerződés, Hosszútávú hőszállítási szerződés/, a szerződésekkel kapcsolatos valamennyi adat, taggyűlési jegyzőkönyvek, határozatok /kivéve a cégeljárással kapcsolatos nyilvános határozatokat/, fejlesztési tervek, a cég stratégiájával kapcsolatos valamennyi irat, hatósági vizsgálatok dokumentációjával kapcsolatos valamennyi irat, hatósági határozatok, bírósági eljárásokkal kapcsolatos valamennyi irat, ítéletek, végzések, még el nem indított és folyamatban lévő bírósági valamint hatósági eljárások iratai, belső szabályzatok, a társaság nem távhőtermelő és nem távhőszolgáltató tevékenységével kapcsolatos valamennyi irat, a társaság szervezeti felépítése és ezzel kapcsolatos valamennyi irat, ingatlanokkal kapcsolatos, ingatlan-nyilvántartásban feltűntetett és ott nem szereplő adatokkal kapcsolatos valamennyi irat…).

Javasolja Szombathely Megyei Jogú Város Közgyűlése a taggyűlés számára az ügyvezető igazgató részére a titoktartási nyilatkozat aláírására vonatkozó felhatalmazás megadását!

1. **A Szombathelyi Távhőszolgáltató Kft. fejlesztési koncepciójának előterve**

A 5. számú melléklet alapján csatoljuk a Szombathelyi Távhőszolgáltató Kft. középtávú fejlesztési (projekt) koncepció előtervét.

A Szombathelyi Távhőszolgáltató Kft. Felügyelő Bizottsága 2016. április 11. napján megtartott ülésén az alábbi határozatot hozta:

**17/2016. (03.04.) számú határozat:**

A Felügyelő Bizottság a Szombathelyi Távhőszolgáltató Kft. középtávú fejlesztési (projekt) koncepció előtervével egyetért, és azt a taggyűlés számára elfogadásra javasolja.

**Kérjük Szombathely Megyei Jogú Város Közgyűlését, hogy a Szombathelyi Távhőszolgáltató Kft. középtávú fejlesztési (projekt) koncepció előtervét a taggyűlés számára elfogadásra javasolni szíveskedjék!**

Szombathelyen, 2016. április 8. napján

 Tisztelettel:

 Kovács Márta

 ügyvezető igazgató